Bjørn Willberg Andersen
Store norske leksikon,Kunst og estetikk,Film, TV og teater,Norske skuespillere
Bjørn Willberg Andersen er en norsk skuespiller og sanger som har arbeidet for Den Nationale Scene i nesten hele sin teaterkarriere.
Han var ferdig utdannet ved Statens Teaterhøgskole i 1988 og hadde dessuten bakgrunn i frigruppemiljøet i Bergen da han ble ansatt ved DNS i 1989. Her har han gjort seg bemerket i et vidt rollefag, med særlig betydelig innsats i show- og musikalsammenheng, med roller blant annet i Sugar (2004), Company (2010), La Cage aux Folles (2010), Sånne som oss (2014) og Hellemyrsfolket (2014). Han har også utmerket seg både i klassisk og moderne drama.Av Henrik Ibsen har han spilt Johan Tønnesen i Samfunnets støtter (1988), Hjalmar Ekdal i Vildanden (1996) og Løvborg i Hedda Gabler (2009), og han har hatt store roller i Jon Fosse-forestillingene Og aldri skal vi skiljast (1994), Besøk (2000) og Draum om hausten (2005). Han spilte en av hovedrollene i Yasmina Rezas Kunst (2008) og i David Harrowers Blackbird (2012).Andersen har spilt Gunnar Staalesens Varg Veum i flere hørespill for NRK Radioteatret (I mørket er alle katter grå, 1993; Tornerose sov i hundre år, 1996; Bitre blomster, 2003; Bukken til havresekken, 2005; Dødens drabanter, 2009) og i DNS-forestillingen Falne engler (2006). Han spilte tittelrollen i Shakespeares Kong Lear i 2014 og i Tore Vagn Lids Peer Gynt DUB, etter Ibsen, i 2019, og han var sentral også i Tore Vagn Lids Heddaprisen-belønnede Vår ære/vår makt (2016).Han hadde sin debut som dramatiker med musikkteaterforestillingen Engler over Møhlenpris i 2017, og komponerte dessuten selv musikken til forestillingen. I 1996 mottok han Bergen Teaterforenings ærespris, Pernillestatuetten. Les mer i Store norske leksikon norsk teaterhistorie teater Eksterne lenker Den Nationale Scene om Bjørn Willberg Andersen Sceneweb om Bjørn Willberg Andersen